PREDKLADACIA  SPRÁVA

Vypracovanie materiálu návrh „Štátne programy výskumu a vývoja s návrhom harmonogramu ich realizácie a finančného zabezpečenia v roku 2002 s výhľadom od roku 2003 do roku 2006 a definovaním ich cieľových parametrov s výhľadom do roku 2010“ bolo uložené ministrovi školstva uznesením vlády SR č.724/2000, bod B.2, podľa ktorého má v spolupráci s ostatnými ministrami a predsedami ostatných ústredných orgánov štátnej správy SR a predsedom Slovenskej akadémie vied „vypracovať a predložiť na rokovanie vlády návrh rozpracovania prierezových programových smerov výskumu a vývoja, obsiahnutých v Koncepcii štátnej vednej a technickej politiky do roku 2005, na štátne programy výskumu a vývoja s návrhom harmonogramu ich realizácie a finančného zabezpečenia do roku 2006 a definovaním ich cieľových parametrov s výhľadom do roku 2010“. 

Vypracovanie predmetného materiálu je aj plnením úlohy, ktorá vyplýva pre ministra školstva z Plánu práce vlády SR na rok 2002 vypracovať návrh „Tematického štátneho programu výskumu a vývoja Prognóza rozvoja vedy a techniky do roku 2015.“

Ministerstvo školstva SR, ako gestor štátnych programov výskumu a vývoja (podľa zákona č.132/2002 Z. z. o vede a technike), predkladá na prerokovanie vo vláde SR 10 štátnych programov výskumu a vývoja (6 prierezových štátnych programov výskumu a vývoja a 4 tematické štátne programy výskumu a vývoja), ktoré vypracovali rady štátnych programov výskumu a vývoja v spolupráci s konzulantmi (zástupcami správcov rozpočtových kapitol) a ďalšími odborníkmi, z prierezových a tematických programových smerov výskumu a vývoja schválených v Koncepcii štátnej vednej a technickej politiky do roku 2005. Znenie prierezových a tematických štátnych programov výskumu a vývoja bolo schválené na rokovaní Rady vlády SR pre vedu a techniku dňa 15.2. 2002 v rámci prerokovania materiálu MŠ SR "Návrh na zloženie Rád štátnych programov výskumu a vývoja " a "návrh Metodiky prípravy štátnych programov výskumu a vývoja na roky 2002 - 2005 s výhľadom do roku 2010".

Predkladaný návrh štátnych programov výskumu a vývoja je spracovaný s návrhom harmonogramu ich realizácie a finančného zabezpečenia do roku 2006 a definovaním ich cieľových parametrov s výhľadom do roku 2010.  Keďže v roku 2005 bude vypracovaná nová Strednodobá koncepcia štátnej vednej a technickej politiky do roku 2010 sú návrhy obsahu štátnych programov podrobnejšie a presnejšie popísané len do roku 2005 (vrátane).  Vo vzťahu k novým prierezovým programovým smerom výskumu a vývoja stanovených v strednodobej koncepcii do roku 2010, budú v roku 2005 uskutočnené prehodnotenia riešenia prebiehajúcich štátnych programov a riešenie tých štátnych programov, pri ktorých to bude opodstatnené bude pokračovať až do roku 2010 (nakoľko štátne programy výskumu a vývoja sú typom úloh výskumu a vývoja s dlhodobejším horizontom riešenia, viac ako tri roky). V zmysle nových prierezových programových smerov výskumu a vývoja schválených v strednodobej koncepcii do roku 2010 budú pripravené nové štátne programy s dobou riešenia do roku 2010 a definovaním ich cieľov do roku 2015.

Navrhované štátne programy boli vypracované radami štátnych programov, ktoré pri vypracovávaní vychádzali aj z politík odvetví, ktoré zastrešujú  a z odvetvových politík v oblasti vedy a techniky, ktoré vypracovali ako rozpracovanie Koncepcie štátnej vednej a technickej politiky do roku 2005.  

Navrhované štátne programy boli prezentované predsedami rád štátnych programov na Koordinačnej rade predsedov rád štátnych programov (predsedom Koordinačnej rady predsedov rád štátnych programov je štátny tajomník Ministerstva školstva SR, p.Martin Fronc) dňa 3. 6. 2002 s cieľom odstrániť duplicity v ich vecnom zameraní a zosúladiť požiadavky na prostriedky štátneho rozpočtu na rok 2003 navrhnuté radami štátnych programov s návrhom výšky výdavkov na štátne programy uvedenom vo východiskách prípravy štátneho rozpočtu za oblasť vedy a techniky na rok 2003. Zároveň obsah prezentovaných pripravovaných štátnych programov bol pripomienkovaný prítomnými konzultantmi rád štátnych programov (zástupcami správcov rozpočtových kapitol) z hľadiska zosúladenia obsahu štátnych programov s prioritami ich odvetvových politík.

Súčasťou predkladaného materiálu, časť C. je aj návrh dofinancovať úlohy výskumu a vývoja MH SR v oblasti priemyselných odvetví a energetiky so začiatkom riešenia v roku 2002 z prostriedkov na štátne programy v objeme 20 mil. Sk. Z dôvodov, že predmetný návrh MH SR bol prerokovaný v Rade vlády pre vedu a techniku dňa 9. 7. 2002 a odporučený na prerokovanie vo vláde SR, MH SR požaduje potvrdiť vykonanie rozpočtového opatrenia týkajúceho sa presunu prostriedkov z rozpočtovej kapitoly MŠ SR do rozpočtovej kapitoly MH SR v návrhu uznesenia vlády SR k predkladanému materiálu Ministerstva školstva SR. 

Materiál bol predložený na medzirezortné pripomienkové konanie 26. 6. 2002 a v ten istý deň bol vystavený na hlavnej Web stránke Ministerstva školstva SR oznam o výzve na verejnú  diskusiu k nemu podľa §14, ods.10 zákona o vede a technike. Súčasne bol tlačový Odbor Ministerstva školstva SR požiadaný o uverejnenie oznamu o verejnej diskusii v publikačnom prostriedku MŠ SR. Nakoľko v tom čase bolo pripravované vydanie Informačného bulletinu MŠ SR č.1, bol oznam okamžite do tohto bulletinu zaradený a vyšiel 27. 6. 2002, kedy vyšlo toto číslo bulletinu. Tiež agentúry TASR a SITA boli požiadané o jeho rozšírenie. Ani jedna z agentúr ho neuverejnila, vzhľadom k tomu, že tento typ informácie sa zvykne uverejňovať prostredníctvom plateného oznamu – inzercie. Z tohto dôvodu MŠ SR zaplatilo inzerovanie tohto oznamu v Pravde (4 165 Sk) a v Hospodárskych novinách (6 150 Sk) objednávkou zo dňa 4.7. 2002. Text oznamu bol zverejnený v Pravde dňa 10.7. 2002 a v Hospodárskych novinách dňa 12.7. 2002). Termín ukončenia verejnej diskusie dol dňa 15.7. 2002.

Dňa 9. júla 2002 bol prerokovaný v Rade vlády SR pre vedu a techniku s odporučením predložiť materiál na prerokovanie vo vláde SR po zapracovaní pripomienok vznesených na rokovaní Rady vlády SR pre vedu a techniku (Závery Rady vlády SR pre vedu a techniku sú prílohou k predkladacej správe) a pripomienok z medzirezortného pripomienkového konania a verejnej diskusie. 

Výsledky vyhodnotenia pripomienok z verejnej diskusie v zmysle „Metodického pokynu na prípravu a predkladanie materiálov na rokovanie vlády SR“, časť 3.2 sú nasledujúce. Ministerstvo školstva SR k materiálu obdržalo 9 stanovísk. Žiadna z pripomienok v stanoviskách nemala charakter hromadnej pripomienky verejnosti. Konštruktívne pripomienky boli akceptované a pripomienky, ktoré sa týkali zviditeľnenia určitých úzko špecifických problémov v jednotlivých štátnych programoch neboli akceptované, nakoľko by museli byť vymenované všetky úzko špecifické problémy zahrnuté v texte pod širšie formulácie. Odporúčania týkajúce sa kritérií a spôsobu úlohy výberu výskumu a vývoja štátneho programu vo verejnej súťaži budú zapracované do „Metodického pokynu MŠ SR, v ktorom budú sformulované pravidlá prípravy, postupu a uskutočňovania verejnej súťaže na úlohy výskumu a vývoja štátnych programov a podprogramov štátnych programov, pravidlá a kritéria ich výberu“.
    
Materiál, po zapracovaní pripomienok pripomienkového konania, verejnej súťaže a Rady vlády SR pre vedu a techniku, bol dňa 15.7. 2002 predložený na rokovanie vlády SR ako bezrozporný.

Dopracovanie materiálu na základe pripomienok z jeho prerokovania vo vláde SR dňa 21.8. 2002:

Vláda SR na svojom zasadnutí dňa 21.8.2002 neschválila štátne programy výskumu a vývoja, ktoré sú v zmysle zákona č.132/2002 Z.z. o vede a technike najvyššou formou úloh výskumu a vývoja dôležitých z hľadiska stratégie rozvoja štátu alebo regionálneho rozvoja s celospoločenským významom.
Slovenská republika pritom patrí medzi kandidátskymi krajinami Európskej únie medzi najkritizovanejšie z hľadiska nedocenenia významu vedy a techniky pre rozvoj štátu. Svedčia o tom opakujúce sa negatívne hodnotiace správy EÚ, ktoré boli uverejnené aj v tlači. (Citujeme: „V ostatným rokoch trvale klesajúci trend podpory na vedu a techniku nielenže spochybňuje schopnosť SR približovať sa štandardom EÚ pre vstup SR do spoločenstva, ale v skutočnosti pôsobí i proti vlastným záujmom prekonať súčasné ekonomické a spoločenské problémy.“) Kriticky vyznieva aj správa, ktorú prerokuje Výbor Európskeho parlamentu pre priemysel, obchod, výskum a energiu v dňoch 10.-11.9.2002. Opäť sa tu hovorí o tom, že výskum sa dostal v období transformácie do enormného napätia, ľudský potenciál bol zbedačený, prebieha vnútorný a vonkajší únik mozgov (dokument EP 2082/2002 INI). Pritom SR v rámci krajín V4 výrazne zaostáva v rozvoji vedy a techniky za ČR a Maďarskom.
Programové vyhlásenie vlády SR v oblasti rozvoja vedy a techniky sa neplní práve v oblasti utvárania nových programov a ich finančného zabezpečenia. Schválenie štátnych programov výskumu a vývoja a uvoľnenie vyčlenených 248 mil. Sk je šancou  prispieť k plneniu Koncepcie štátnej vednej a technickej politiky, schválenej aj Národnou radou SR. Aj pri uvoľnení týchto prostriedkov bude vývoj finančnej podpory V a T v SR zo štátneho rozpočtu výrazne klesajúci (0,42% HDP v r.1998,  0,31% HDP v r.2002. Na porovnanie v ČR je to 0,65% v r.2002).

Formálnym dôvodom neschválenia materiálu „Štátne programy výskumu a vývoja“, vo vláde SR dňa 21.8.2002 ktorý bol predložený ako bezrozporový, boli pripomienky  predložené priamo na rokovaní vlády SR. MŠ SR predkladaný materiál dopracovalo v zmysle pripomienok vlády SR a to nasledovne:

A.  Na základe pripomienky týkajúcej sa krátkeho časového obdobia na verejnú diskusiu, boli doplnené presné časové údaje postupu predkladania materiálu na verejnú diskusiu (viď str.2, 3. odsek) a materiál bol na základe odporúčania opätovne predložený na verejnú diskusiu v Hospodárskych novinách (6 150 Sk) a uverejnený 23.8. 2002 s termínom ukončenia verejnej diskusie dňa 3.9. 2002. Podľa informácií tlačového odboru MŠ SR „neexistuje predpis upravujúci, v ktorých novinách treba inzerát uverejniť a koľkokrát ho opakovať. Býva zvykom, že v osobitne závažných prípadoch sa inzerát v médiu niekoľkokrát opakuje za sebou, ale treba, vzhľadom na finančné náklady zvážiť, či aj tu možno hovoriť závažnom prípade a či sa vynaložením ďalších finančných nákladov dosiahne želateľný efekt“. 
Upozorňujeme, aby pripomienka z verejnej diskusie sa stala predmetom zapracovania do materiálu musí byť podľa časti 3.2 „Metodického pokynu na prípravu a predkladanie materiálov na rokovanie vlády SR“ (platný od 1.11. 2001) typom hromadnej pripomienky. Definícia hromadnej pripomienky z tohto metodického pokynu vlády je: „Hromadná pripomienka“ je pripomienka verejnosti, s ktorou sa stotožnilo 300 a viac fyzických, alebo právnických osôb. Podľa časti 3.2 uvedeného metodického pokynu sa vo vyhodnotení pripomienkového konania osobitne uvádzajú len rozpory s hromadnou pripomienkou verejnosti: ... „Osobitne treba taktiež uviesť rozpor s hromadnou pripomienkou verejnosti ...“. 
	Do odovzdania materiálu do vlády SR (do 27.8. 2002 do 16,00h) v rámci verejnej diskusie k materiálu neprišli žiadne pripomienky. Pripomienky, ktoré budú obdržané do 3.9. 2002 budú vyhodnotené v úvodnom slove ministra školstva, ktoré prednesie na rokovaní vlády SR dňa 4.9. 2002.

B. K pripomienke týkajúcej sa vykonávania funkcie administrátora Slovenskou akadémiou vied  – poukázanie na potenciálny  konflikt záujmov, ktorý „hrozí“ pri plnení úloh administrátora v systéme štátnych programov Slovenskou akadémiou vied uvádzame nasledovné právne zistenie:
Administrátorom programu/ podprogramu je podľa § 14 ods. 6 a 7 zákona o vede a technike ten správca rozpočtovej kapitoly, do kompetencie ktorého spadá prevažná časť vecného zamerania programu/ podprogramu. Preto výber administrátorov je daný zákonom a riešiteľskými kapacitami a SAV principiálne nemôže byť v administrovaní navrhovaných tém nikým iným nahradená.
O tomto v širších súvislostiach hovorí článok č. 2 Ústavy Slovenskej republiky: štátne orgány môžu konať iba v rozsahu a spôsobom, ktorý ustanoví zákon. 
Uvažovať o konflikte záujmov v prípade administrátorskej funkcie  SAV a neuvažovať rovnako v prípade administrátorskej funkcie  ktoréhokoľvek iného  subjektu je diskriminujúce. 
Vo vláde SR zaznela aj pripomienka o tom, že Ministerstvo školstva SR je ako ústredný orgán štátnej správy SR neutrálne, čo by mohlo riešiť problém administrovania. Ministerstvo školstva SR  však v súčasnosti nemá  disponibilné kapacity zamestnancov na takýto rozsah prác pre verejnú súťaž výberu úloh výskumu a vývoja štátnych programov. Pri koncipovaní zákona o vede a technike vo vzťahu k štátnym programom jednoznačne bolo na základe analýz počítané s disponibilnými kapacitami rezortov a SAV.  Jedným z možných riešení tejto situácie by bolo vytvorenie nezávislého ústredného orgánu štátnej správy SR iba pre vedu a techniku, čo by mohlo podstatnejšie odstrániť permanentne kritizovaný rezortizmus, konflikt záujmov.
S cieľom vylúčiť prípadný konflikt záujmov u ktoréhokoľvek administrátora sú v zákone o vede a technike, § 14, implementované viaceré body:
ods. 9 – za výber, posudzovanie a schvaľovanie návrhov úloh zodpovedá Rada štátneho programu. Členov Rady menuje minister školstva zo všetkých sektorov výskumu a vývoja (§ 15).
Ods. 12 – výber úloh sa uskutočňuje verejnou súťažou. Úlohou administrátora je vyhlasovať na pokyn Rady verejnú súťaž.
Ods. 15 – Rada štátneho programu/ podprogramu vyhodnocuje v rámci verejnej súťaže podané návrhy a vyberá úlohy výskumu a vývoja zodpovedajúce zadaniu štátneho programu a vypracúva návrh na rozdeľovanie finančných prostriedkov.
Z uvedeného je zrejmé, že zákon o vede a technike, ktorý sa široko diskutoval 2 roky, zakotvuje objektívne a korektné procedúry.
Neschválenie štátnych programov výskumu a vývoja, pod zámienkou  potenciálneho konfliktu záujmov o SAV, vyvolá vo vedeckej komunite v SR voči SAV negatívne postoje a v tomto zmysle môže narušiť vytvárajúce sa kooperatívne vzťahy, ktorým prikladáme veľký význam a na ktorých určite záleží aj vláde SR.
	Zdôvodnenie vykonávania administrátora štátnych programov a administrátora podprogramov Slovenskou akadémiou vied je dopracované v časti D. hlavného materiálu (str.5, odsek 4.)

C. Zdôvodnenie prideľovania prostriedkov štátneho rozpočtu na štátne programy každoročne prostredníctvom rozpočtovej kapitoly Ministerstva školstva SR do rozpočtových kapitol administrátorov štátnych programov a administrátorov podprogramov štátnych programov je dopracované v časti C. hlavného materiálu (str. 4,  predposledný odsek).

D. Návrh uznesenia vlády SR bol dopracovaný podľa pripomienok z rokovania vlády - doplniť body nariaďujúce ministrovi financií vykonať rozpočtové opatrenia súvisiace s presunom prostriedkov z rozpočtovej kapitoly MŠ SR do rozpočtových kapitol administrátorov štátnych programov a administrátorov podprogramov štátnych programov a dopracovať aj rozpočtové opatrenie na základe, ktorého budú presunuté prostriedky v objeme 20 mil. Sk z rozpočtovej kapitoly MŠ SR do rozpočtovej kapitoly MH SR (viď bod B.2 návrhu uznesenia vlády SR).

E. Na základe dohody ministra pôdohospodárstva a ministra školstva a požiadavky zástupcu Ministerstva pôdohospodárstva SR na rokovaní vlády SR 21. 8. 2002 bolo navrhnuté navýšenie prostriedkov štátneho rozpočtu v rokoch 2003 až 2005  na 2 podprogramy štátneho programu - Kvalita života, ktorých administrátorom je Ministerstvo pôdohospodárstva SR (dopracované v prílohe č.1 k materiálu v štátnom programe – Kvalita života). Návrh  navýšenia v roku 2003 je asi po 72 mil. Sk na obidva podprogramy, v rokoch 2005 a 2005  je po 75 mil. Sk na obidva podprogramy.

Závery

Rady vlády Slovenskej republiky pre vedu a techniku

zo dňa 9.7. 2002

k materiálu: návrh „Štátne programy výskumu a vývoja s návrhom harmonogramu ich realizácie a finančného zabezpečenia v roku 2002 s výhľadom finančného zabezpečenia od roku 2003 do roku 2006 a definovaním ich cieľových parametrov s výhľadom do roku 2010“

Rada vlády Slovenskej republiky pre vedu a techniku 

odporúča materiál prerokovať vo vláde Slovenskej republiky

-	po zapracovaní pripomienok z jej rokovania a z medzirezortného pripomienkového konania a verejnej diskusie.